Andala Zoi Ngawasaan

Andala Zoi Ngawasaan je zakladateľka Andalónskeho kráľovstva a jeho prvou panovníčkou, ako aj zakladateľkou dynastie Zoi Ngawasaan.

## História

Narodila sa ako Andala Zoi, najstaršia dcéra marolerského grófa vo vtedajšom Gildsku. Mala jednu mladšiu sestru Arnoru, avšak žiadneho brata, čo viedlo k obavám grófa o budúcnosť grófstva. Preto plánoval vydať Andalu za následníka trónu Majima (čomu mal pomôcť fakt, že rod Zoi bol spriazdený s rodom kráľa).

Bol usporiadaný ples, na ktorom sa zasnúbiť s princom, ktorý sa však hneď zamiloval do jej sestry Arnory a tú požiadal o ruku namiesto Andaly. Gróf s týmto súhlasil a o niekoľko mesiacov (v roku 526) sa konala svadba. Andalu, ktorá Majima tajne ľúbila, toto hlboko poznamenalo a odmietla všetkých neskorších pytačov.

V roku 527 umrel vtedajší kráľ a Majim zdedil korunu. Andala ťažko niesla, keď ju otec neustále porovnával s jej mladšou sestrou, ktorá sa stala kráľovnou. Napokon v roku 530 gróf umrel a Andala sa stala novou marolerskou grófkou. Tvrdo bojovala, kým si obhájila svoje postavenie medzi nižšou šľachtou, ktorej sa nepáčilo, aby stála na čele grófstva nevydatá žena.

V roku 531 nastali záplavy, v dôsledku ktorých bola veľká neúroda. Kráľ Majim nedokázal situáciu vyriešiť a neodhodlal sa podstúpiť žiadne kroky. Táto skutočnosť priviedla Andalu na audienciu u kráľa, kde ho žiadala, aby obchodoval s Jilánskom, ktoré malo dobrú žatvu. Majim toto odmietol, pretože s jilánskym kráľom nemal dobré vzťahy. Odmietol sa pokoriť pred iným kráľom, i keď išlo o jeho ľud. Vtedy Andala Majima znenávidela a po hádke bola vykázaná z kráľovského dvora.

V nasledujúcich rokoch hospodárska kríza zosilnela a Andala začala tajne obchodovať s Jilánskom, aby pomohla ľuďom Marolerského grófstva. Bola prísna a razantná a nebála sa radikálnych rozhodnutí. Všetok svoj čas venovala ľudu. Eventuálne ju nižšia šľachta úplne prijala. Ľudia ju začali ospevovať ako hrdinku a mnohí z iných oblastí sa presťahovali sem, kde nebol až taký nedostatok. Postupne Marolerské grófstvo nabralo samostatnosť. Keď sa toto dozvedel kráľ, začal sa báť o vlastnú korunu a obvinil Andalu z velezrady.

Keď sa Andala dozvedela, že jej ide o život, utiekla v roku 547 do Jilánska. Tu spoznala Romu Ngawasaana, posledného dediča schudobnelého jilánskeho rodu, za ktorého sa neskôr vydala. Jeho priezvisko pripojila za svoje, pretože sa nechcela, aby rod Zoi vymrel (ona a jej sestra boli posledné dedičky a Anrora bola prijatá do kráľovho rodu). Sama hovorila, že ak by nebola stretla, nikdy by neprelomila zatrpknutosť od svadby jej sestry a Majima, a nikdy by sa nebola vydala. S Romom sa usadila blízko hraníc a chcela takto stráviť zvyšok života.

Kríza v Gildsku neutíchala a bez silnej grófky aj Marolerské grófstvo pomaly upadávalo. Šľachte, ktorá zostala v Marolere, sa podarilo vyhľadať Andalu a primäť ju k návratu. Vediac, že sa nemôže vrátiť ako grófka, sa rozhodla pre nebezpečné riešenie. Plánovala odtrhnúť územie Marolerského grófstva od Gildska a vytvoriť nový, nezávislý štát, ktorý by sama riadila. Takto by sa vyhla moci Majima a svojimi schopnosťami by vytrhla svojich ľudí z hospodárskej krízy.

Začala komunikovať s jilánskym kráľovským dvorom, dokonca sa jej podarilo vybaviť audienciu u kráľa. Ten jej sľúbil pomoc výmenou za výhodné obchody so železom, ktoré sa ťažilo na území Marolerského grófstva. Okrem toho videl jilánsky kráľ v rozdelení nie priateľsky nakloneného Gildska výhodu, ako i to, že novo vzniknutá krajina by bola akýmsi nárazníkom, ak by došlo k vojne. V roku 554 bolo zvolané stretnutie v Alogire, kde sa mali ona a jilánsky kráľ stretnúť s kráľom Majimom a vyššou gildskou šľachtou. Rokovania trvali niekoľko týždňov, nakoľko Majim nechcel o state územia ani počuť. Avšak nechcel riskovať vojnu s Jilánskom (ktorá bola na spadnutie, lebo Gildsko bolo veľmi oslabené a jilánsky kráľ túžil po železe z Irel). Napokon bola podpísaná deklarácia o vzniku nového štátu.

Sama Andala chcela, aby bola nová krajina pomenovaná po niekdajšom Marolerskom grófstve(preto je aj v pôvodnej deklarácii uvedený názov Marolerské kráľovstvo), ale šľachta a ľud nesúhlasili a žiadali, aby bola krajina pomenovaná na jej počesť Andalónia.

Ako prvá panovníčka a kráľovná Andala I. Zoi Ngawasaan vládla Andalónii ešte 35 rokov. Jej muž Roma sa na vládnutí odmietol podielať kvôli nízkemu pôvodu a nedostatočnému vzdelaniu. Spolu mali niekoľko detí. Najstarší syn sa stal kráľom (otec Aoshira I.) a jedna z dcér sa vydala za wazurrského grófa (predka Mareza Regmu). Andala umrela v roku 579 vo veku 71 rokov.

## Odkaz

* Je po nej pomenovaný štát, ktorý založila - Andalónia.
* Južná brána nových marolerských hradieb je na jej počesť nazvaná Brána kráľovnej.